**Bátaszék Város Önkormányzata Képviselő-testületének .../2023. (VIII. 31.) önkormányzati rendelete**

**Bátaszék Város Önkormányzata által nyújtandó felsőoktatási tanulmányi ösztöndíjról szóló 17/2021. (XII. 16.) önkormányzati rendelet módosításáról**

Bátaszék Város Önkormányzatának Képviselő- testülete a Magyarország Alaptörvénye 32. cikk (1) bekezdés a) pontjában, valamint a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 15. pontjában megállapított feladatkörében eljárva, a Magyarország Alaptörvénye 32. cikk (2) bekezdésében kapott felhatalmazása alapján a következőket rendeli el:

**1. §**

A Bátaszék Város Önkormányzata által nyújtandó felsőoktatási tanulmányi ösztöndíjról szóló 17/2021. (XII. 16.) önkormányzati rendelet 3. §-a a következő (4) bekezdéssel egészül ki:

„(4) Képzési szint váltása esetén az ösztöndíj mértéke a kérelem benyújtását közvetlenül megelőző, lezárt szemeszter képzési szintje szerint kerül megállapításra.”

**2. §**

A Bátaszék Város Önkormányzata által nyújtandó felsőoktatási tanulmányi ösztöndíjról szóló 17/2021. (XII. 16.) önkormányzati rendelet 4. § (1) és (2) bekezdése helyébe a következő rendelkezések lépnek:

„(1) Az ösztöndíj iráni kérelem egy tanítási évben két alkalommal nyújtható be. Az első igény benyújtásának határideje szeptember 20., a második igény benyújtásának határideje: február 20.

(2) A benyújtott kérelmek alapján megállapított ösztöndíj öt hónapra szól. A szeptember 20. napjáig benyújtott kérelmek alapján megállapított ösztöndíj szeptember 1.-től január 31.-ig, a február 20. napjáig benyújtott kérelmek alapján megállapított ösztöndíj február 1.-től június 30.-ig szól.”

**3. §**

A Bátaszék Város Önkormányzata által nyújtandó felsőoktatási tanulmányi ösztöndíjról szóló 17/2021. (XII. 16.) önkormányzati rendelet 7. § (2) bekezdése helyébe a következő rendelkezés lép:

„(2) A hallgató részére az ösztöndíj minden hónap 10. napjáig – kivéve szeptember és február hónap esetében, amikor az ösztöndíj megállapítását követő hónap 10. napjáig - kerül átutalásra vagy házipénztárból kifizetésre.”

**4. §**

Ez a rendelet a kihirdetését követő napon lép hatályba.

Részletes indokolás

**Az 1. §-hoz**

Képzési szintek közötti váltás esetén meghatározza az alkalmazandó ösztöndíj kategóriáját.

**A 2. §-hoz**

A gyakorlat tapasztalatai szerint a kérelem benyújtásához szükséges igazolások beszerzésére nyitva álló határidő és az aktuális félévre történő bejelentkezés időszaka nincs összhangban, ezért szükséges a rendeletben szereplő határidők meghosszabbítása.

**A 3. §-hoz**

A  kérelem benyújtására nyitva álló határidő módosítása következtében a megállapított ösztöndíjak kiutalásának rendjét is szükséges módosítani.

**A 4. §-hoz**

Hatályba léptető rendelkezést tartalmaz.